Anne Grete Holmsgaard (SF), 2010-03-23:
Jeg vil lige starte med at sige, at Det Radikale Venstre ikke kan være til stede i dag, og jeg skulle sige fra dem, at de støtter det her lovforslag.
Det gør vi også.
Det drejer sig om en række forskellige ændringer i elforsyningsloven, gasforsyningsloven, varmeforsyningsloven og loven om energitilsyn.
Jeg vil først sige, at etableringen af en datahub – som nok vil få mange mennesker til at tænke: Hvad er nu det? – er rigtig vigtig.
Den betyder nemlig, at når vi som forbrugere vil skifte elhandelsselskab, så kan elhandleren gå et neutralt sted hen og få vores forbrugsdata, og det gør faktisk, at der bliver en bedre konkurrence på elmarkedet.
Det er i hvert fald målet med det.
Det betyder også, at jeg og andre forbrugere kan få vores egne eldata gratis, hvis vi f.eks. vil lægge dem ind i et system, hvor vi kan vurdere, hvordan vi kan få et mindre energiforbrug i vores bolig.
SF har i de forudgående forhandlinger om det her lagt meget vægt på, at man kunne få de her data vederlagsfrit, så det er godt.
Den anden del af det er at fastlægge standarder for det, vi også kalder timemålere, altså elmålere, som registrerer pr. time, pr. kvarter eller pr. minut, og som er forudsætningen for, at man kan foretage en intelligent styring – eller rettere sagt en automatisk styring, for den intelligente styring kan man sikkert godt klare selv – af energiforbruget i sit hjem.
Så vi synes også, det er fint, at der kommer standarder for det.
Så er der et forslag, som vi til gengæld ikke forstår.
Så tænker jeg, at man ikke laver om på sådan noget, medmindre der er en eller anden årsag til det, men det er simpelt hen ikke muligt at se i teksterne, hvad årsagen er.
Der står i høringsnotatet, at der ikke er nogen substansændring, men hvis der ikke er nogen substans, hvorfor laver man det så om?
Så det kan vi ikke tage stilling til her, før vi har fundet ud af, hvad begrundelsen for det her er.
Der må jo være en substansændring, når man laver det om.
Så er der et forslag om, at man skal kunne indregne yderligere omkostninger i varmeprisen, når man går fra individuelt gasfyr og over på et fjernvarmenet.
Det er det varmeselskab, der leverer til fjernvarmenettet, som skal kunne indregne nogle yderligere omkostninger, som er kompensationen til naturgasselskabet.
Den bemyndigelse vil vi gerne give med ministeren, men jeg vil også gerne have, at ministeren enten nu eller i udvalget bagefter svarer på, hvad det er for et niveau, den kompensation vil komme til at ligge på.
Man er selvfølgelig nødt til at gå ind og sige, at der skal være en vis kompensation, når man nedlægger et område som naturgasfyret, ikke fra den ene dag til den anden, men over et antal år, og så går over på fjernvarmenettet, men for os er det vigtigt, at den kompensation ikke bliver urimelig.
Jeg har egentlig ikke andre ting til de forskellige forslag, der er her,
men jeg vil godt allerede nu sige, at det kunne være, at vi skulle bruge den her samlelov, som rækker over rigtig mange love, til også at få justeret nogle andre ting, herunder på biogasområdet, som jeg på et tidligere tidspunkt har varslet at vi kunne gøre.
Så vidt jeg kan se, kunne vi godt gå ind og ændre det.
Det er en lille rest, der aldrig blev justeret i vores energiaftale tilbage i 2004.